Folketing
1999-04-29

Som ansvarlige politikere må vi have mod til at gribe ind på området og revidere det, når vi oplever, at der sker et overforbrug. I Venstre håber vi på en positiv fremtidig dialog om disse skoleformer. Vi mener ikke, at de skal nedlægges; de skal blot ikke være kunstigt store uddannelsesfabrikker. De skal bruges som de gode redskaber, de er, og de skal bruges til gavn for de svage i vort samfund. Det interessante er jo, at hvis produktionsskoler, daghøjskoler og AMU-centre befolkes med forholdsvis ressourcestærke personer, svigter vi i den sidste ende de svage unge, dem, der nødvendigvis må støttes. Skolerne skal ikke være et tilbud til alle, men primært til dem, der som sagt har behov for den lille omvej, før de finder ind i en ordinær uddannelse eller et job.